寄傲軒
作者：蘇軾
朝代：宋

paragraphs: 先生英妙年，一掃千兔禿。
仕進固有餘，不肯踐場屋。
通闤何所傲，傲名非傲俗。
定知軒冕中，享榮不償辱。
豈無自安計，得失猶轉轂。
先生獨揚揚，憂患莫能瀆。
得如虎挾乙，失若龜藏六。
茅簷聊寄寓，俯仰亦自足。
東坡無邊春，方寸盡藏蓄。
醉哦旁若無，獨侑一樽醁。
牀頭車馬道，殘月挂疏木。
朝客紛擾時，先生睡方熟。